寄題劉著作羲叟家園效聖俞體
作者：歐陽修
朝代：宋

paragraphs: 嘉子治新園，乃在太行谷。
山高地苦寒，當樹所宜木。
羣花媚春陽，開落一何速。
凜凜心節奇，惟應松與竹。
毋栽當暑槿，寧種深秋菊。
菊死抱枯枝，槿豔隨昏旭。
黄楊雖可愛，南土氣常燠。
未知經雪霜，果自保其綠。
顔色苟不衰，始知根性足。
此外眾草花，徒能悅凡目。
千金買姚黄，慎勿同流俗。